המונח "מים אל ים" מפנה לכאן. לערך העוסק במוטו הלאומי של קנדה, ראו מים עד ים.
מסלול המסע
סימון שבילים בשביל מים לים. צבע הסימון יכול להשתנות לאורך המסלול, אולם הנקודה הסגולה מלווה אותו לכל אורכו. הסימון סומן בשני צידי הסלע כדי שיהיה אפשר לראות אותו משני כיווני ההליכה.
**מסע מים אל ים** (חוף לחוף) הוא נתיב הליכה ארוך (כ-70.5 קילומטרים), שחוצה את צפון מדינת ישראל, קצהו המערבי על חוף הים התיכון קרוב לגן הלאומי אכזיב סמוך לגבול לבנון בצפון הרחוק של המדינה, המשתרע מזרחה עד חוף הים הכנרת ליד קיבוץ גינוסר. רבים מן ההולכים במסלול בוחרים להתחיל את המסלול בעין חרדלית ולא בגן לאומי אכזיב.

המסלול עובר בשלוש שמורות טבע: שמורת נחל כזיב, שמורת הר מירון ושמורת נחל עמוד. להולכים ממערב למזרח, כלומר מהים התיכון אל ים כנרת, סה"כ עליות כ-1.8 ק"מ במצטבר וסה"כ ירידות כ-2.0 ק"מ במצטבר.

שביל ישראל חובר למסלול בחרבת חממה, סמוך להר מירון, ומלווה אותו לאורך נחל מירון ונחל עמוד, כמעט עד חוף הכנרת.

### מקטעי השביל - ממערב למזרח

 מונפורט - מצודה צלבנית הצופה אל נחל כזיב
 שמורת הר מירון
 ה"עמוד" בשמורת נחל עמוד
קיימים מספר אופנים לחלוקת השביל ימי הליכה. החלוקה נגזרת בין השאר מהעובדה שרוב המסלול עובר בשמורות טבע, שבהן אסור ללון. מקובל לחלק את המסלול לשלושה, ארבעה או חמישה ימים. לדוגמא

#### חלוקה לשלושה ימים

* **יום 1:** בין חוף אכזיב לאבירים בתוואי נחל כזיב תחתון – כ-19 ק"מ.
* **יום 2:** בין אבירים למירון בתוואי נחל כזיב עליון, הר מירון ונחל מירון – כ-28 ק"מ.
* **יום 3:** בין מירון לחוף הכנרת בתוואי נחל מירון ונחל עמוד – כ-23 ק"מ.

בחלוקה לשלושה ימים יש המאריכים את היום הראשון בכ-9 ק"מ ומסיימים אותו בחניון אלקוש, ומקצרים בהתאמה את היום השני.

#### חלוקה לארבעה ימים

* **יום 1:** מחוף אכזיב לאבירים בתוואי נחל כזיב תחתון – כ-19 ק"מ.
* **יום 2:** מאבירים, עד חרבת חממה בתוואי נחל כזיב עליון ונחל מורן – כ-18 ק"מ.
* **יום 3:** מחרבת חממה עד עין כובס (בסמוך לצפת) בתוואי הר מירון נחל מירון ונחל עמוד – כ-18 ק"מ.
* **יום 4:** מעין כובס לחוף הכינרת בתוואי נחל עמוד מרכזי ותחתון – כ-16 ק"מ.

בשנת 2007 הוכשר מסלול מסודר ואחיד לכל אורך המסלול על ידי 'עמותת ידידי גדוד החבלה של הצנחנים' לזכר חבריהם שנפלו במלחמת לבנון השנייה. במסגרת פרויקט זה הוכשר נתיב הליכה בין אבירים לגשר אלקוש (נקודת חציית נחל כזיב על ידי כביש 89), קטע הליכה שנערך עד אז על כביש, או שדולג.

נקודות למילוי מי שתייה לאורך המסלול - ממערב למזרח (מעודכן לאביב 2018):

* אנדרטת יד לי"ד, ליד חוף אכזיב
* גן לאומי אכזיב, ליד חוף אכזיב
* פארק גורן (לא נמצא בתוואי המסלול עצמו)
* חניון אבירים (2 דקות הליכה ממצד אבירים)
* יישוב אבירים, ליד מגרש הכדורסל
* תחנת דלק חורפיש ליד גשר אלקוש (לא נמצא בתוואי המסלול עצמו)
* חניון חרבת חממה במירון, כמו גם בי"ס שדה הר מירון
* חניון הפיתול בהר מירון
* חניון כפר שמאי, נקרא גם חניון נחל עמוד (לא נמצא בתוואי המסלול עצמו)
* מתקן מקורות ליד כביש 85 (עדיין קיים)

### תנועות נוער

סיכה שניתנה למשתתפי המסע מים אל ים בתנועת השומר הצעיר, שנות ה-80
המסע היה נפוץ במיוחד בשנות ה-50 וה-60, והיה חלק מהפעילויות הקבועות בתנועות הנוער ובתי הספר. המסלול מתחיל באזור חוף אכזיב, וכולל הליכה בעיקר דרך נחל כזיב ונחל עמוד. הצעידה נמשכת בין יומיים לארבעה ימים וכוללת לינה במקומות שונים בדרך, כמו המונפור, או שמורת הר מירון.

בתנועת השומר הצעיר, בשנות ה-60, משתתפי המסע היו תלמידי כיתות ח'. המסע התחיל מקבוץ אדמית שעל גבול הצפון, נע לאורך נחל בצת ומשם עבר לנחל כזיב. המחצית הראשונה של היום השלישי כללה עלייה לפיסגה החשופה דאז של הר מירון, המשך בנחל מירון (ואדי למון), וחציית נחל עמוד עליון על גשר צינורות חסר מעקה, שכונה גם "גשר המוות", (ראו תמונות בגלריה). כיום הגשר מכוסה כולו צמחים דוקרניים וקשה להבחין בו גם כשעומדים לידו. מיקום הקצה המזרחי של הגשר בקואורדינטות 244440/764444 בקירוב, כ-200 מ' צפונית למפגש עם נחל מירון.

מסע מים אל ים המשיך דרומה בנחל עמוד, דרך הסיפון והעמוד, עד לחוקוק. מסלול המסע הסתיים בחוף מלצ'ט, על שפת הכנרת, בערבו של יום המסע הרביעי. למסע היה אופי מחשל וכלל נשיאה על הגב של כל הציוד הדרוש.

בפסח 2009 חודש הטיול בשכבת ח' הארצית של התנועה. 

גם כיום בתנועות הנוער השומר הצעיר, הנוער העובד והלומד והצופים, חניכי כיתה ח' עוברים את המסלול בחופשת הפסח.

כיום גם בתנועת אריאל, יש מחניכי כיתה ח' שעוברים את המסלול בזמן החופש הגדול.

בהנהגת צופי ירושלים של תנועת הצופים העבריים קיימת מסורת ארוכת שנים של טקס ההבטחה הצופית המתקיים לחניכי כיתות ח' בתום המסע מים אל ים בכנרת. הטקס כולל מבנים צופיים בתוך המים ומאות חניכים מהשכבה הבוגרת של התנועה מגיעים מספר ימים טרם הטקס על מנת לבנות את המבנים ולהכין את הטקס.

גלריה
-----

* מבנה צופי בכנרת בתום המסע מים אל ים של צופי ירושליםמבנה צופי בכנרת בתום המסע מים אל ים של צופי ירושלים
* פסח, 1966פסח, 1966
* 19661966
* 
* גשר הצינורות מעל נחל עמוד 1969גשר הצינורות מעל נחל עמוד 1969

בתרבות
------

הזמר שלמה ארצי הוציא ב-1974 אלבום אותו הקדיש "לכל החברים מהמסע מים אל ים".

ראו גם
------

* מסע

קישורים חיצוניים
----------------

| מיזמי קרן ויקימדיה |
| --- |
| ויקימסע מדריך למטייל בוויקימסע: **מסע מים אל ים** |
| ויקישיתוף תמונות ומדיה בוויקישיתוף: **מסע מים אל ים** |

* כתבה מדוע טיול ים אל ים הוא הטרק המיוחד ביותר בארץ

* מפת מסע מים אל ים
* מסע מים אל ים, באתר למטייל בישראל
* מסע מים אל ים, ויקימסע
* מסע מים אל ים באתר נאקב
* המסע בעמוד ויקישביל
* החברה להגנת הטבע: מים אל ים- השביל הושלם
* מגינוסר לאכזיב ומידע על מניינים

הערות שוליים
------------

1. ↑  כרמלי, גלעד (2023-05-05). "יצאנו למסע מים אל ים | התיעוד והמדריך המלא: כך תעשו את זה גם". *Ynet*. נבדק ב-2023-11-25.
2. ↑  מים אל ים, באתר נאקב
3. ↑  תירוש דוד, **הולכים מים אל ים**, יד יצחק בן צבי, 2010
4. 1 2  טיולי פסח 2011 בשבט אריאל, הנהגת ירושלים, באתר תנועת הצופים, ‏17/3/2011